Lieta C‑390/11
CS AGRO Ronov s. r. o.
pret
Ministerstvo zemědělství
(Nejvyšší správní soud lūgums sniegt prejudiciālu nolēmumu)
Lauksaimniecība – Cukura nozare – Tirgu kopīgā organizācija – Pieteikums pārstrukturēšanas atbalstam – Audzētāja apņemšanās beigt piegādāt noteiktu daudzumu kvotas cukurbiešu – Jēdziens – Audzētāja vienpusējs paziņojums – Atteikums piešķirt atbalstu – Nepieciešamība lauzt pastāvošo piegādes līgumu
Kopsavilkums – Tiesas (ceturtā palāta) 2012. gada 4. oktobra spriedums
1.        Lauksaimniecība – Tirgu kopīgā organizācija – Cukurs – Pagaidu shēma cukura rūpniecības restrukturizācijai – Pārstrukturēšanas atbalsts – Pieteikums pārstrukturēšanas atbalstam – Audzētāja apņemšanās beigt piegādāt noteiktu kvotas cukurbiešu daudzumu – Jēdziens – Audzētāja vienpusējs paziņojums – Iekļaušana
(Padomes Regulas Nr. 320/2006, kurā grozījumi izdarīti ar Regulu Nr. 1261/2007, 4.a panta 1. punkts)
2.        Lauksaimniecība – Tirgu kopīgā organizācija – Cukurs – Pagaidu shēma cukura rūpniecības restrukturizācijai – Pārstrukturēšanas atbalsts – Pieteikums pārstrukturēšanas atbalstam – Audzētāja apņemšanās beigt piegādāt noteiktu kvotas cukurbiešu daudzumu – Nostāja, kas pati par sevi neizraisa šī audzētāja līgumsaistību nepiemērojamību attiecībā pret cukura pārstrādes uzņēmumu
(Padomes Regulas Nr. 320/2006, kurā grozījumi izdarīti ar Regulu Nr. 1261/2007, 4.a panta 1. punkts)
1.        Regulas Nr. 320/2006, ar ko nosaka pagaidu shēmu cukura rūpniecības restrukturizācijai [Eiropas] Kopienā un groza Regulu Nr. 1290/2005 par kopējās lauksaimniecības politikas finansēšanu, kas grozīta ar Regulu Nr. 1261/2007, 4.a panta 1. punkts ir jāinterpretē tādējādi, ka apņemšanās beigt piegādāt noteiktu daudzumu cukurbiešu 2008./2009. tirdzniecības gadā var būt audzētāja vienpusēja paziņojuma formā.
Mērķis samazināt cukura ražošanas kvotas varētu būt apdraudēts, ja šāds samazinājums būtu pakļauts cukura ražošanas uzņēmuma sadarbībai, kas tostarp ietver to, ka tiek pēc savstarpējas vienošanās iepriekš lauzts piegādes līgums, kas saista audzētāju ar uzņēmumu.
Turklāt ne Regulas Nr. 320/2006 4.a pantā, ne citās Savienības tiesību normās nav paredzēts, ka pirms pieteikumu pārstrukturēšanas atbalstam iesniegšanas ir jālauž šādi piegādes līgumi.
(sal. ar 19., 20. un 25. punktu un rezolutīvās daļas 1) punktu)
2.        Regulas Nr. 320/2006, ar ko nosaka pagaidu shēmu cukura rūpniecības restrukturizācijai [Eiropas] Kopienā un groza Regulu Nr. 1290/2005 par kopējās lauksaimniecības politikas finansēšanu, kas grozīta ar Regulu Nr. 1261/2007, 4.a panta 1. punkts ir jāinterpretē tādējādi, ka audzētāja apņemšanās beigt piegādāt noteiktu daudzumu cukurbiešu 2008./2009. tirdzniecības gadā pati par sevi neizraisa to, ka tam nav jāizpilda savas līgumiskās saistības attiecībā uz cukura ražošanas uzņēmumu.
(sal. ar 28. punktu un rezolutīvās daļas 2) punktu)